‘Kleurryke hokkies bly deel van ikoniese St. James-landskap’Foto: Suné van Heerden Die kleurryke aantrekhokkies op St. James-strand in die Kaapse Skiereiland waarvan drie vernietig en twee gedeeltelik beskadig is in ŉ brand, sal herstel en opgeknap word. Die oorsaak van Saterdagoggend se brand is steeds onbekend. Volgens Marian Nieuwoudt, burgemeesterskomiteelid vir ruimtelike beplanning en omgewing, was die hokkies reeds voor die brand in ŉ slegte toestand as gevolg van ’n kombinasie van slytasie en vandalisme en is ŉ voorlegging vir die opknapping van die hokkies reeds opgestel. “Die stad deel die publiek se siening oor die belangrikheid van hierdie hokkies as ’n ikoniese en historiese deel van die St. James-landskap en verseker die publiek dat hulle ook in die toekoms deel van die St. James-landskap sal uitmaak.” Foto verskaf aan Maroela Media deur ‘n inwoner. Daar is egter uitdagings om die hokkies te onderhou en om dit veilig te hou. Planne in die verband word tans hersien en sal aan die publiek bekendgemaak word sodra dit deur die stad goedgekeur is. “In die lig van ons huidige maatskaplike uitdagings in openbare plekke raak dit egter toenemend moeiliker om hierdie soort toeganklike en oop openbare bates te behou en in stand te hou weens vandalisme, openbare veiligheidsrisiko’s en misbruik.” Dié aantrekhokkies is wêreldbekend. Derduisende toeriste probeer jaarliks hier die perfekte foto vasvang voor die kleurryke hokkies op die strand en met die berge in die agtergrond.